Title: Príloha č
Author: vladimir.blaho
Last saved by: Komentár
Company: Infovek

Správa zo zahraničnej pracovnej cesty

1. Účastník ZPC:

Titul, meno a priezvisko:   	Mgr. Janka Halčínová
Pracovisko:                         	OOPVZ SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ/C1

2. Zahraničná pracovná cesta:

Štát:                                     	Brlgicko
Mesto:                                 	Brusel
Vykonaná v dňoch:             	20.-22.10.2015
Prijímajúca organizácia:    	Európska komisia 
Účel cesty:                   	Účasť na konferencii EuroPCom 2015: [NO SLOGANS]
Spôsob financovania:          	Vreckové, stravné, cestovné a ubytovanie hradilo MŠVVaŠ SR

3. Rámcový program pobytu:

20.10.2014	14:00		Odchod z Bratislavy
	19:15		Príchod do Bruselu, ubytovanie
	
21.10.2014 	09:00 – 16:00	Účasť na konferencii

22.10.2014	09:00 – 14:00	Účasť na konferencii
	17:50		Odchod z Bruselu
	21:30		Príchod do Bratislavy

4. Stručný priebeh rokovaní, resp. študijného pobytu:

Konferencia „EuroPCom 2015: [NO SLOGANS]– 21.10.2015

Konferencia bola zorganizovaná zo strany EK. Jedná sa o šiesty ročník európskej konferencie venovanej téme komunikácie smerom k verejnosti v rámci programového obdobia 2014-2020. Konferencia bola zorganizovaná Výborom regiónov, v spolupráci s Európskym parlamentom, Luxemburským predsedníctvom v EÚ, Európskou radou, Európskou komisiou a Európskym hospodárskym a sociálnym výborom. Takmer 900 účastníkov z členských krajín EÚ v rámci celkovo 26 workshopov diskutovali o tom, ako čo najefektívnejšie komunikovať podporu zo všetkých fondov EŠIF pre občanov EÚ.

Konferenciu otvoril blok workshopov. Účastníčka ZPC sa zúčastnila workshopu „Under Pressure: How Politicians Respond to Public Demands“ zameraného na to, či a ako politici vnímajú odkazy verejnosti vznikajúce a poskytované v rámci online sféry. Workshop viedol euroblogger Jon Worth a zúčastnil sa ho politický a komunikačný expert Per Schlingmann zo Švédska, ktorý hovoril o svojej skúsenosti pri budovaní značky Swedish Moderate party. Per Schlingmann podotkol, že aby bol dopad komunikácie úspešný, nie je dostatočné mať niekoľko tisíc prívržencov, je podstatné zasiahnuť verejnú mienku. Prízvukoval to, že nie je podstatné to, akým spôsobom tlmočíte svoj odkaz/posolstvo (t.j. žiaden spôsob nie je sám osebe úspešný alebo neúspešný), podstatné je, aby sa autor cítil v tomto spôsobe komfortne. Pre úspešnú komunikáciu cieľov je však podstatné, aby ste svoj cieľ mali skonkretizovaný a presne vedeli, čo chcete tlmočiť. Ľudia musia poznať Vašu dlhodobú stratégiu, aby rozumeli Vašim krátkodobým krokom. Nie je však dobré sústrediť sa iba na online komunikáciu, práve v súčasnej digitalizovanej dobe vzrastá hodnota stretnutí tvárou v tvár. Prízvukoval aj hodnotu čestnosti a transparentnosti, ktoré upevňujú dôveryhodnosť. Per Schlingmann rovnako podotkol, že komunikácia sa musí sústreďovať na všetky časti spoločnosti vrátane veku (a to vrátane zloženia tímu komunikátorov) – mladí ľudia prinášajú dravosť a starší ľudia skúsenosti. 

Účastníčka konferencie sa ďalej zúčastnila na workshope „Coping with online criticism“ venovanom ďalšiemu fenoménu, ktorým je online kritika. V dobe rýchleho rastu spravodajských médií a on-line komunikačnej sféry sú verejní činitelia neustále pod paľbou Internet povzbudzuje väčšiu transparentnosť, verejnú diskusiu a dostupnosť, ale zároveň vzrastá väčšia zraniteľnosť tvárou v tvár nekonštruktívnym obvineniam a kritike. Prednášajúci Paul Konsbrück, komunikačný poradca luxemburského premiéra; Martin Spijker, komunikačný poradca holandského ministra vnútra a Thibault Lesénécal, riaditeľ útvaru pre komunikáciu cez internet Európskeho parlamentu diskutovali o tom, ako premeniť internetovú „vojnu“ na konštruktívny dialóg. P. Konsbrück odporúčal zostúpiť zo slonovinovej veže a diskutovať s bežnými ľuďmi, čo zároveň prinesie aj kontakt s realitou. T. Lesénécal odporúča mať umiernenú internetovú politiku a využívať názor expertov. Pri komunikácii cez web je dôležité „nekŕmiť tzv. trollov“, t.j. nereagovať na provokácie a ich autorov, čím sa zároveň takýto kritický názor viac dostane do povšimnutia, lebo má vyššiu čítanosť. M. Spijker odporúča aj pri nepopulárnych informáciách vysvetľovať príčiny (napr. prečo je potrebné zvýšiť dane), aké sú zároveň benefity pre občanov (napr. lepšie cesty) a ponúkať alternatívy (je potrebné opraviť cestu, ide o Vašu bezpečnosť, využite alternatívnu dopravu odtiaľ a odtiaľ za takýchto a takýchto podmienok).

Ďalším workshopom bol „Transparency: a duty or an opportunity“ za účasti európskej ombudsmanky Emily O’Reilly, ktorá hovorila o tom, ako a nakoľko majú byť európske inštitúcie vo verejnom záujme transparentné. Jedným z jej zaujímavých názorov je, že – vo vzťahu k úradom EÚ - neexistuje nič také ako „overcommunication“ alebo komunikácia s nesprávnymi ľuďmi. Európskym úradníkom odporúča študovať, ako funguje lobing, aby vedeli plne posúdiť dopad svojich krokov.

Program pokračoval plenárnym zasadnutím v priestoroch Európskeho parlamentu, v rámci ktorého s príhovorom vystúpili luxemburský premiér Xavier Bettel, viceprezident Výboru regiónov Luc Van den Brande a generálny riaditeľ komunikačného útvaru EK Timo Pesonen. Program pokračoval slávnostným odovzdaním ocenení 2015 European Public Communication Awards – hlavnú cenu získala kampaň „Kijkdagen – Europa om de hoek (Open days – Europe around the corner)“ z Holandska, na ďalších priečkach sa umiestnili francúzska kampaň „Notre pays bouge, l’Europe s’engage (Our country is on the move, Europe is committed)“ a bulharská kampaň „Let's Create Together Bulgaria 2020“. V priebehu plenárneho zasadnutia boli predstavené aj výstupy z prieskumu Eurobarometer (dostupné na linku: http://ec.europa.eu/COMMFrontOffice/PublicOpinion/index.cfm/Survey/getSurveyDetail/instruments/FLASH/surveyKy/2102).

Konferencia „EuroPCom 2015: [NO SLOGANS]– 21.10.2015

	Konferencia pokračovala ďalším blokom workshopov, účastníčka ZPC si zvolila workshop „Preaching or teaching: educational communication tools“. Christian Schnee z University of Greenwich, UK a John MacDonald z EK diskutovali o profile a validite odborných vzdelávacích kurzov a BA/MA programov v oblasti vzťahov s verejnosťou a politickej komunikácie.

	Posledným z workshopov bol „Reform the norm“ venovaný reformám na úrovni samosprávy a lokálnych aktérov verejnej správy a komunikácia týchto reforiem občanom. Teija Järvelä z fínskeho mesta Salo uviedla, že pri zlučovaní obcí v regióne bola najviac nápomocná osobná komunikácia a stretnutie s občanmi, ktorí tak mali reformy priamo vysvetlené, čo ovplyvnilo aj ich názor pri hlasovaní o zlučovaní. Anna Jaudzema z Lotyšska prízvukovala transparentnosť v rozhodovacom procese a tlmočenie výhod pre občanov/obce pri uskutočňovaní zmien. Podstatné je aj osobné nasadenie lokálneho lídra (napr. primátor či iná autorita).

	Konferencia bola ukončená plenárnym zasadnutím. Po tzv. „rápido session“ (rýchlej diskusii) na tému, čo motivuje občanov k tomu, aby sa cítili Európanmi, predniesli záverečný prejav Gonçalo Lobo Xavier, viceprezident European Economic and Social Committee, a primátor francúzskeho mesta Coulaines Christophe Rouillon. 

5. Odporúčané závery:

Naďalej sa aktívne zúčastňovať podujatí v oblasti informovania a komunikácie. 

Z:   SŠFEÚ                                                                                           T: priebežne  

6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníčky ZPC Mgr. Janky Halčínovej. Správa zo ZPC je zverejnená na internetovej stránke MŠVVaŠ SR. 
Prezentácie sú dostupné na stránke: 
http://cor.europa.eu/sk/events/europcom/Pages/materialeuropcom2015.aspx

7.   Osobitne vyhodnotený očakávaný prínos ZPC

Osobitným prínosom je zdieľanie informácií, poznatkov a skúseností z praxe jednotlivých členských štátov EÚ v súvislosti s implementáciou pomoci zo štrukturálnych fondov EÚ, skúsenosti ktorých môže MŠVVaŠ SR ako sprostredkovateľský orgán pre OP Ľudské zdroje využiť pri nastavovaní komunikačnej stratégie pre poskytovanie čo najkomplexnejších a najadresnejších informácii o tomto operačnom programe.

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade odboru riadenia programov ESF SŠF EÚ.

9.    Percentuálny pomer

OP ĽZ     100 %

Súhlasím so zverejnením správy na internete.

Správu vypracoval: 

Mgr. Janka Halčínová

So správou súhlasí: 

Mgr. Veronika Paľková, R OOPVZ 

Ing. Mgr. Igor Baník, poradca pre ESF

Správu schválil: 

Ing. Peter Viglaš, generálny riaditeľ, SŠF EÚ MŠVVaŠ SR

Trieda dôvernosti: Verejné